CELEX: 32019D1351
Language: lt
Date: 2019-08-19 00:00:00
Title: 2019 m. rugpjūčio 19 d. Komisijos įgyvendinimo sprendimas (ES) 2019/1351, kuriuo po afrikinio kiaulių maro protrūkio Serbijos Respublikoje nustatomos tos šalies kilmės iš kiaulinių gyvūnų gautų mėsos produktų ir apdorotų skrandžių, pūslių ir žarnų importo į Sąjungą ir vežimo tranzitu per ją specialios sąlygos ir iš dalies keičiamas Tarybos įgyvendinimo sprendimas 2013/426/ES (pranešta dokumentu Nr. C(2019) 6174) (Tekstas svarbus EEE.)

20.8.2019   
               
               
                  LT
               
               
                  Europos Sąjungos oficialusis leidinys
               
               
                  LI 216/1
               
            
         KOMISIJOS ĮGYVENDINIMO SPRENDIMAS (ES) 2019/1351
         2019 m. rugpjūčio 19 d.
         kuriuo po afrikinio kiaulių maro protrūkio Serbijos Respublikoje nustatomos tos šalies kilmės iš kiaulinių gyvūnų gautų mėsos produktų ir apdorotų skrandžių, pūslių ir žarnų importo į Sąjungą ir vežimo tranzitu per ją specialios sąlygos ir iš dalies keičiamas Tarybos įgyvendinimo sprendimas 2013/426/ES
         
            
               (pranešta dokumentu Nr. C(2019) 6174)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnio 1 ir 6 dalis,
         kadangi:
         
                     (1)
                  
                  
                     afrikinis kiaulių maras yra labai užkrečiama mirtina naminių kiaulių ir šernų infekcija, kuri gali greitai išplisti, visų pirma per produktus, gautus iš užkrėstų gyvūnų, ir per užkrėstus daiktus. Jeigu įvyksta afrikinio kiaulių maro protrūkis trečiojoje šalyje, kyla pavojus, kad ligos sukėlėjas gali patekti į Sąjungą importuojant gyvas kiaules arba jų produktus;
                  
               
                     (2)
                  
                  
                     2019 m. rugpjūčio 13 d. Serbija pranešė Komisijai apie patvirtintą afrikinio kiaulių maro protrūkį Rabrovaco (Šume kaime), Velika Krsnos ir Kusadako vietovėse;
                  
               
                     (3)
                  
                  
                     Serbija negali eksportuoti į Sąjungą gyvų kiaulių ir šviežios kiaulienos pagal Komisijos reglamentą (ES) Nr. 206/2010 (2). Tačiau pagal Komisijos sprendimą 2007/777/EB (3) valstybės narės turi leisti importuoti į Sąjungą arba vežti per ją tranzitu naminių kiaulių ir ūkiuose auginamų bei laukinių kiaulinių gyvūnų mėsos produktus, apdorotus skrandžius, pūsles ir žarnas. Tokie kiaulienos produktai gali būti importuojami iš Serbijos į Sąjungą su sąlyga, kad jie buvo apdoroti specifiniu būdu „D“ pagal to sprendimo 3 straipsnį ir II priedo 2 dalį;
                  
               
                     (4)
                  
                  
                     įvairių apdorojimo metodų veiksmingumas užkertant kelią afrikiniam kiaulių marui yra išdėstytas Tarybos direktyvos 2002/99/EB (4) III priede. Apdorojimas ne žemesnėje kaip 70 oC temperatūroje, kuri turi būti pasiekta mėsos viduje, kaip reikalaujama taikant specialų apdorojimo būdą „D“, aprašytą Sprendimo 2007/777/EB II priedo 4 dalyje, pagal kurį apdorojant mėsos produktus ir apdorotus skrandžius, pūsles bei žarnas būtina, kad visa mėsa ir (arba) skrandžiai, pūslės bei žarnos įkaistų ne mažiau kaip iki 70 oC, o apdorojant žalią kumpį, apdorojimo procedūrą sudaro natūrali fermentacija ir brandinimas, trunkantys ne mažiau kaip devynis mėnesius, kuriuos atlikus produkto Aw vertė yra ne didesnė kaip 0,93, o pH vertė ne didesnė kaip 6,0, nėra laikomi veiksmingais su afrikiniu kiaulių maru susijusiai rizikai, kurią kelia mėsos produktai ir apdoroti skrandžiai, pūslės ir žarnos, pašalinti;
                  
               
                     (5)
                  
                  
                     siekiant užkirsti kelią afrikinio kiaulių maro patekimo importuojant Serbijos kilmės mėsos produktus ir apdorotus skrandžius, pūsles ir žarnas, gautus iš kiaulinių gyvūnų, rizikai būtina užtikrinti, kad šie produktai būtų veiksmingai apdoroti ir šią ligą sukeliantis virusas taptų neaktyvus;
                  
               
                     (6)
                  
                  
                     todėl Serbijos kilmės mėsos produktus ir apdorotus skrandžius, pūsles ir žarnas, kurių sudėtyje yra kiaulienos arba laukinių kiaulių mėsos, turėtų būti leidžiama importuoti į Sąjungą tik su sąlyga, kad apdorojant mėsos produktus ir apdorotus skrandžius, pūsles ir žarnas buvo taikomas bent specialus apdorojimo būdas „C“, aprašytas Sprendimo 2007/777/EB II priedo 4 dalyje, pagal kurį apdorojant mėsos produktą ir apdorotus skrandžius, pūsles bei žarnas visa mėsa ir (arba) skrandžiai, pūslės bei žarnos turi įkaisti ne mažiau kaip iki 80 oC. Kaip alternatyva gali būti taikomas stipresnio apdorojimo specialus būdas „B“, aprašytas toje 4 dalyje, pagal kurį apdorojama hermetiškai uždarytame konteineryje trijų arba daugiau F0 temperatūra;
                  
               
                     (7)
                  
                  
                     Komisijos įgyvendinimo sprendime 2013/426/ES (5) nustatyta, kad visos transporto priemonės, kuriose buvo vežami gyvi gyvūnai į trečiąją šalį ar jos teritorijos dalį arba toje šalyje ar jos dalyje, kuri užkrėsta afrikiniu kiaulių maru ir įrašyta į to įgyvendinimo sprendimo I priedo sąrašą, turi būti tinkamai išvalytos ir dezinfekuotos po paskutinio iškrovimo, o toks valymas ir dezinfekcija turi būti tinkamai užfiksuoti dokumentuose prieš įvežant į Sąjungą;
                  
               
                     (8)
                  
                  
                     dėl afrikinio kiaulių maro pasireiškimo Serbijoje būtina šią šalį įtraukti į įgyvendinimo sprendimo 2013/426/ES I priedo trečiųjų šalių ar regionų sąrašą;
                  
               
                     (9)
                  
                  
                     Įgyvendinimo sprendimas 2013/426/ES taikomas iki 2019 m. gruodžio 31 d. Tačiau dėl nepalankios afrikinio kiaulių maro situacijos tame sprendime išvardytose šalyse ir atsižvelgiant į afrikinio kiaulių maro epidemiologiją ir Sąjungoje dėl šios ligos taikomas priemones, būtina pratęsti taikymo laikotarpį iki 2021 m. gruodžio 31 d. Todėl Įgyvendinimo sprendimas 2013/426/ES turėtų būti atitinkamai iš dalies pakeistas;
                  
               
                     (10)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Valstybės narės leidžia importuoti į Sąjungą arba vežti per ją tranzitu Serbijos kilmės naminių kiaulių, ūkiuose auginamų medžiojamų poranagių gyvūnų (kiaulių) ar laukinių kiaulių mėsos produktus ir apdorotus skrandžius, pūsles ir žarnas su sąlyga, kad:
            
                        a)
                     
                     
                        tokie produktai buvo apdoroti specialiu apdorojimo būdu „C“ arba „B“, kaip apibrėžta Sprendimo 2007/777/EB II priedo 4 dalyje ir
                     
                  
                        b)
                     
                     
                        valstybės narės užtikrina, kad tik tos tokių produktų siuntos, kurios atitinka pavyzdinio tinkamumo žmonių maistui ir gyvūnų sveikatos sertifikato reikalavimus:
                        
                                    i)
                                 
                                 
                                    nustatytus Sprendimo 2007/777/EB III priede, būtų importuojamos į Sąjungą;
                                 
                              
                                    ii)
                                 
                                 
                                    nustatytus to sprendimo IV priede, būtų įvežamos į Sąjungą ir skirtos trečiajai šaliai tranzitu iš karto arba po sandėliavimo pagal Tarybos direktyvos 97/78/EB (6) 12 straipsnio 4 dalį arba 13 straipsnį ir neskirtos importui į Sąjungą, ir
                                 
                              
                  
                        c)
                     
                     
                        atitinkamas sertifikatas, tinkamai užpildytas ir pasirašytas išsiuntimo trečiosios šalies valstybinio veterinarijos gydytojo, būtų pridedamas prie tokių siuntų ir patvirtintų atitiktį specialaus apdorojimo, nurodyto a punkte, reikalavimui.
                     
                  
         
            2 straipsnis
            Įgyvendinimo sprendimas 2013/426/ES iš dalies keičiamas taip:
            
                        1)
                     
                     
                        4 a straipsnis pakeičiamas taip:
                        
                           „4a straipsnis
                           Šis sprendimas taikomas iki 2021 m. gruodžio 31 d.“.
                        
                     
                  
                        2)
                     
                     
                        I priede po žodžio „Rusija“ įterpiamas žodis „Serbija“.
                     
                  
         
            3 straipsnis
            Šis sprendimas taikomas iki 2021 m. gruodžio 31 d.
         
         
            4 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. rugpjūčio 19 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 24, 1998 1 30, p. 9.
         
         
            (2)  2010 m. kovo 12 d. Komisijos reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai (OL L 73, 2010 3 20, p. 1).
         
            (3)  2007 m. lapkričio 29 d. Komisijos sprendimas 2007/777/EB, nustatančio gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinantis Sprendimą 2005/432/EB (OL L 312, 2007 11 30, p. 49).
         
            (4)  2002 m. gruodžio 16 d. Tarybos direktyva 2002/99/EB, nustatanti gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (OL L 18, 2003 1 23, p. 11).
         
            (5)  2013 m. rugpjūčio 5 d. Komisijos įgyvendinimo sprendimas 2013/426/ES dėl priemonių, skirtų neleisti afrikinio kiaulių maro virusui patekti į Sąjungą iš tam tikrų trečiųjų šalių ar jų teritorijų dalių, kuriose ta liga nustatyta, kuriuo panaikinamas Sprendimas 2011/78/ES (OL L 211, 2013 8 7, p. 5).
         
            (6)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).